text: Bo med heste og få det godt
  01 september 2017 kl. 14.28
  Angst, depression og andre lidelser kan behandles med hesteterapi. Nu bliver det også muligt at bo sammen med heste.
  Gennem flere år har Team Nordahl ved Tørring tilbudt hesteassisteret behandling til mennesker med psykosociale problemer, og fremover bliver det nu muligt at bo på behandlingsstedet.
  Behandlingsstedet er blevet godkendt af det sociale tilsyn som et botilbud, hvor der bliver plads til 5 beboere.
  Sune Jørgensen fra Kolding har gennem tre måneder været i hesteterapi på behandlingsstedet, og han fortæller, at samværet med hestene har været med til at give ham et bedre liv.
  - Efter et overfald har jeg haft problemer med traumer. Nu har jeg fået mere selvtillid og selvfærd. Samtidig bevæger jeg mig sammen med hesten, og det betyder, at jeg har tabt mig 15 kilo på tre måneder, fortæller Sune Jørgensen til TV SYD.
  Sune Jørgensen, Kolding: "Efter et overfald har jeg haft problemer med traumer. Nu har jeg fået mere selvtillid og selvfærd."
  Ifølge Rideterapeut Gitte Nordahl så er heste rigtig gode til at aflæse de mennesker, den er i kontakt med, og derfor bliver der skabt nogle gode relationer mellem dyr og menneske.
   - Sune arbejder med sig selv, når han er sammen med heste. Han arbejder med sit kropssprog, han arbejder med sin motorik og sit selvfærd, fortæller Rideterapeut Gitte Nordahl til TV SYD
  Hos Team Nordahl er der også andre dyr, men især heste bliver brugt til terapi og personlig udvikling.
  